# Patruller

Un patruller (o patrullera) és una embarcació de poca eslora i desplaçament destinada a tasques de vigilància marítima. El seu objectiu principal és el control i protecció de les aigües territorials i la zona econòmica exclusiva. En funció de la seva tipologia, les missions a fer i l'organització naval de cada país, les patrulleres poden formar part de les forces navals, els guardacostes o altres agències governamentals.

## Missions

Les missions assignades habitualment als patrullers són:
* Lluita contra el contraban i altres infraccions de la llei en l'àmbit marítim com la pesca furtiva, la immigració il·legal, la pirateria, etc.
* Salvament marítim per assistir embarcacions en perill, extinció d'incendis, cerca i rescat de nàufrags, evacuació de ferits, etc.
* Suport en cas de catàstrofes i de protecció del medi ambient per exemple per controlar abocaments d'hidrocarburs.
* Protecció d'instal·lacions portuàries i aigües territorials.

## Classificació

La classificació és complexa a causa de la diversitat d'embarcacions que s'enquadren en aquesta categoria, des de petites llanxes costaneres a embarcacions de més de 100 m d'eslora. A grans trets podem diferenciar:
* Patrullers litorals, embarcacions de poca eslora destinades a operar a prop de les costes i, per tant, tenen poca autonomia. En funció de l'armament instal·lat ens trobem en dos extrems diferents:
** Armament lleuger, consistent només en metralladores o algun canó automàtic, ja siguin de tir manual o en una torreta automatitzada. Aquests dissenys no estan pensats per atacar altres vaixells i, per tant, la seva funció primària és la inspecció de vaixells en temps de pau.
** Armament pesant, solen equipar canons automàtics de gran calibre (40 a 76 mm) i míssils antivaixell com l'AGM-84 Harpoon. Aquestes embarcacions tenen una gran velocitat (>30 nusos) i estan especialment dissenyades per atacar vaixells en un entorn litoral. Aquestes embarcacions se solen denominar Fast Patrol Craft (FPC o "embarcacions de patrulla ràpida") i també es poden enquadrar en la categoria de llanxa ràpida d'atac.
* Patrullers d'altura, també coneguts com a OPV (acronim en anglès del terme Offshore Patrol Vessel), es caracteritzen per tenir un disseny apte per a navegació oceànica. Això requereix una eslora major, amb combustible, allotjaments i avituallaments per a patrulles de diverses setmanes. Existeixen configuracions molt diverses, tot i que habitualment compten amb un desplaçament d'entre 500 i 3.300 tones, una velocitat màxima de fins a 25 nusos i un equipament de comunicació i armes limitat. Les patrulleres d'altures compten amb llanxes pneumàtiques de gran velocitat (RIBs) per a facilitar l'abordatge i inspecció de vaixells. Els models de major desplaçament solen tenir una coberta de vol per operar amb helicòpters o vehicles aeris no tripulats. Els patrullers d'altura tenen una autonomia major que les corbetes, però són més lents i tenen sistemes d'armament/sensors més limitats, amb poques o nul·les capacitats antisubmarina i antiaèria per exemple.

## Referències

* ↑ «Patruller». Gran Diccionari de la Llengua Catalana. Barcelona: Grup Enciclopèdia Catalana.
* 1 2 3 Dimensionament de les Forces de Defensa de Catalunya I: la Força Naval. Sectorial de Defensa de l'ANC, 2014 [Consulta: 28 abril 2015]. Arxivat 7 August 2014$^{[Datemismatch]}$ a Wayback Machine.
* ↑ «El patruller Cazadora desperta l'interès dels barcelonins». BTV, 07-03-2015 [Consulta: 28 abril 2015].
* ↑ «Portes obertes per visitar un patruller de l'armada espanyola». TarragonaDiari.cat, 16-01-2014 [Consulta: 28 abril 2015].
* 1 2 «Capability requirements to meet policy gaps». The New Zealand Ministry of Defence. Arxivat de l'original el 20 de gener 2015. [Consulta: 28 abril 2015].
* ↑ «PROPULSION SOLUTIONS FOR OFFSHORE PATROL VESSELS». Wärtsilä. Arxivat de l'original el 18 de maig 2015. [Consulta: 13 maig 2015].
* ↑ «RN OPV’s – what do “patrol” vessels do?». thinkdefence.co.uk. [Consulta: 29 abril 2015].

## Vegeu també

* Llanxa ràpida d'atac
* Fragata
* Destructor

## Enllaços externs

* Patrullers de l'Armada espanyola (castellà)
* Exemples de vaixells de patrulla de la drassana holandesa DAMEN Arxivat 2015-04-24 a Wayback Machine. (anglès)